
EMLÉKEZTETŐ
Készült a Győr-Moson-Sopron Megyei Mérnöki Kamara 2012. július 16. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16., II.em./215.
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· MMK elnökeinek találkozója

Bartal György elnök

2. Oktatás-Továbbképzés

Dr. Neiger Róbert elnökségi tag
3. Tagfelvételek, engedélyek, fellebbezések. 

Barcsai Éva Magdolna titkár

4. Egyebek 

1. Napirendi pont: Tájékoztatás az elmúlt és leendő időszak történéseiről
Bartal György elnök az alábbiakról tájékoztatta az Elnökséget:
Vízügyes események
Az utóbbi 1-2 hónapban egyes vízügyi igazgatóságokon történtek változások: a Közép-Duna-völgyi Vízügyi Igazgatóság éléről elbocsátották Baross Károly igazgatót, megyei kamaránk tiszteletbeli elnökét, majd rá két hétre Janák Emil igazgatót (Észak-dunántúli Vízügyi Igazgatóság) és Nádor István igazgatót (Nyugat-dunántúli Vízügyi Igazgatóság) is leváltotta a belügyminiszter. A vizes szakma „lefejezése” furcsa módon, furcsa indokokkal zajlik, hiszen köztudott, hogy a leváltott személyek mindegyike szakmabeli, s a vízügy területén nagy múltú tapasztalattal rendelkeznek. 

Az új igazgatói beosztás ellátására mindegyik helyen pályázatot írnak ki.

A Magyar Mérnöki Kamara Vízgazdálkodási és Vízépítési Tagozata is megmozdult az eseményekre: feltérképezik a helyzetet és ez alapján fogják megfogalmazni a véleményüket.

Területi kamarai elnökök találkozója
Barcsai Éva titkár szabadság miatt a mai elnökségi ülésen nem tudott megjelenni, így a június 27-én tartott titkári értekezletről a következő elnökségi ülésen fog beszámolni.

A titkári értekezlettel egyidőben Elnök Asszony kötetlen beszélgetésre hívta össze a területi kamarák elnökeit. A megbeszélés 3-4 fő pontja közül a legérdemlegesebb az iparkamarai regisztrációval kapcsolatos kérdéskör volt. Az már korábban eldőlt, hogy az egyéni és társas vállalkozásoknak kötelező a regisztráció a Kereskedelmi és Iparkamarában. Folyamatosan próbálja az MMK elérni, hogy a Mérnöki Kamara ne csak a tagokat, hanem a tervező és szakértő cégeket is ő tarthassa nyilván. Ennek érdekében komoly erőfeszítéseket tesz.
A regisztrációs téma után a megbeszélésen szó esett még a „Kérdezze Mérnökét” kezdeményezésről, ill. a Kamara Cselekvési Programjáról is.
Végezetül a pénzügyi kérdésekkel kapcsolatban elhangzott, hogy a bevételek csökkenése miatt a területi kamarák nagy része pénzügyi gondokkal küzd.

A mi kamaránknál nincs vészhelyzet, azonban a bevételeink és kiadásaink alakulása még nem végleges; még ezért nem állítottam össze az I. félévi tiszteletdíjak felosztásának tervezetét sem.
Szabó Péter alelnök: azt lehet tudni, hogy miért szűkülnek a pénzek?

Bartal György elnök: az ok többféle lehet: a költségek drasztikus emelkedése; a munka hiánya miatt csökkennek a jogosultságok stb. Borsod-Abaúj-Zemplén megyében pl. kimutatták, hogy a tagok kiöregedtek, ezáltal kevesebb pénz folyt be a kamarához.

Csejtei György elnökségi tag: a június 27-i titkári értekezleten Rónay István MMK alelnök úr a megyei kamaráktól rövid beszámolót kért az építésfelügyeleti hatóságokkal való együttműködésről, az építésfelügyeleti ellenőrzés rendjéről, tapasztalatairól. A kérést titkár asszony továbbította részemre. Tájékoztatásul közlöm, hogy a beszámolót megírtam, s elküldtem Rónay István részére.
Bartal György elnök: június 28-án a Belügyminisztérium épületében került megrendezésre az Építésügyi hatósági engedélyezési eljárást Támogató elektronikus Dokumentációs Rendszer (ÉTDR) sajtónyilvános szakmai rendezvénye, melyre kamaránk is meghívást kapott. Részt vettem a rendezvényen, melynek a lényege az volt, hogy 2013. január 1. napjától az építési engedélyezési eljárásoknál minden dokumentációt digitálisan be lehet adni az illetékes hatósághoz.
2. Napirendi pont: Oktatás-továbbképzés

Dr. Neiger Róbert elnökségi tag: a múltkori elnökségi ülésen már beszámoltam arról, hogy az Universitas-Győr Nonprofit Kft. nem tudta határidőre beadni az MMK-nak a 2012. évi kötelező továbbképzésekre vonatkozóan az akkreditációs kérelmét, melynek következtében idén nem szervezhet kötelező továbbképzést, így a kötelező szakmai továbbképzések megtartására más partnert kell találnunk.

A szabadon választható továbbképzések szervezése egyszerűbb, mivel az MMK honlapján található adatlapok kitöltésével bárki kérheti az ilyen jellegű programok akkreditálását.

Tagjaink részére január 26-án szerveztünk egy szabadon választható továbbképzést az építési engedélyezéssel kapcsolatos témában, s a nagy érdeklődésre tekintettel az előadás megismétlése mellett döntöttünk. Ez ügyben beszéltem Nagy Ottóval – az egyik előadóval – ,s megegyeztünk abban, hogy a rendeletmódosítások miatt az előadást ősszel tartjuk meg újra.

Fentieken kívül augusztusban szándékomban áll levélben megkeresni a szakcsoportvezetőket, hogy adjanak témajavaslatokat szabadon választható továbbképzésekre.
Az MMK új Továbbképzési Szabályzatát átnéztem: a régihez képest nem sokat változott, pár fogalom-módosítás történt benne. 

A Szabályzat szerint jelenleg 14 intézmény jogosult kötelező továbbképzések szervezésére, melyek közül a Mérnöki Kamara Nonprofit Kft.-nél telefonon érdeklődtem, milyen feltételekkel lehetne velük közösen kötelező szakmai továbbképzéseket tartani. Azt a tájékoztatást kaptam, hogy az előadást megtartanák kihelyezett helyszínen (Győrben), ehhez viszont min. 20 főre van szükség. A képzés ára jelenleg 14.500,- Ft/fő, mely összegből 3.000,- Ft-ot fizetne a tag, a fennmaradó részt pedig a területi kamara finanszírozná. 
Bartal György elnök: ez így elég költséges megoldásnak tűnik. Korábban viszonylag egyszerűbb volt az együttműködés a Mérnöki Kamara Nonprofit Kft.-vel, mivel a továbbképzések költségeit a Mérnök Műhely bevételeiből tudtuk fedezni. Miután ez a forrás megszűnt, az Universitas-Győr Nonprofit Kft.-vel egy anyagilag viszonylag kedvező együttműködést sikerült kötnünk, mely alapján továbbképzésenként 120.000,- Ft-ot fizetünk részükre.

A kötelező szakmai továbbképzésekre vonatkozó igényfelmérésben a szakcsoportok vezetőitől kellene segítséget kérni.
3. Napirendi pont: Tagfelvételek, engedélyek, fellebbezések
A titkár távollétében Visi Renáta ismertette:

· 1 fő tagfelvételi kérelmét,

· 1 fő tagsági viszonyának felfüggesztése iránti kérelmét,

· 6 fő tervezői, ill. szakértői jogosultság meghosszabbítása iránti kérelmét, 

· 4 fő tervezői, ill. szakértői jogosultság megállapítása iránti kérelmét.
Az Elnökség egyhangú szavazással 5 határozatot hozott, amelyek jelen emlékeztető 1. sz. mellékletét képezik.

Az elmúlt időszakban fellebbezés nem érkezett Kamaránkhoz.

4. Napirendi pont: Egyebek

Bartal György elnök: a Palla Dénes tagtársunk által a győri Kiserzsébet hídról készített anyagot Baksai Róbert szépen megszerkesztette, lehetne sokszorosíttatni, ill. kiadványozót keresni hozzá.

Gyurkovics Zoltán elnökségi tag: meg kellene határozni, mennyi példányban legyen sokszorosítva?

Bartal György elnök: a korábbi elnökségi üléseken úgy állapodtunk meg, hogy 20-25 példány kellene belőle.

Bukovics János elnökségi tag: a 20 példány elég kevésnek tűnik.

Bartal György elnök: Csejtei Gyurival rákérdezünk a nyomdai költségekre, s az árak függvényében döntünk a példányszámról.

A korábbi évekhez hasonlóan augusztusban nem tartunk elnökségi ülést, a legközelebbi ülés szeptember 17-én lesz.

Egyéb napirendi pont nem lévén, az elnök az ülést bezárja.
– kmf. –

